title: 2005 /38/EB: 2004 m. gruodžio 27 d. Komisijos sprendimas, dėl papildomų dienų, kuriomis pagal Tarybos reglamento (EB) Nr. 2287/2003 V priedą laivai gali nebūti Nyderlandų uoste, skyrimo (pranešta dokumentu Nr. K(2004) 5269)

text:
21.1.2005

               LT

               Europos Sąjungos oficialusis leidinys

               L 19/75

      KOMISIJOS SPRENDIMAS

   2004 m. gruodžio 27 d.
   dėl papildomų dienų, kuriomis pagal Tarybos reglamento (EB) Nr. 2287/2003 V priedą laivai gali nebūti Nyderlandų uoste, skyrimo
   (pranešta dokumentu Nr. K(2004) 5269)
   (autentiškas tik tekstas olandų kalba)
   (2005/38/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. gruodžio 19 d. Tarybos reglamentą (EB) Nr. 2287/2003 (1), nustatantį 2004 m. Bendrijos vandenyse ir vandenyse, kuriuose privaloma nustatyti žvejybos apribojimus, žvejojantiems Bendrijos laivams taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas, ypač į jo V priedo 6 dalies c punktą,
   kadangi:

               (1)

               Reglamento (EB) Nr. 2287/2003 V priedo 6 dalies a punkte nurodyta, kiek dienų tam tikri Bendrijos žvejybos laivai 2004 m. vasario 1 d.–2004 m. gruodžio 31 d. gali nebūti minėto priedo 2 dalyje nurodytų geografinių teritorijų uostuose.

               (2)

               To priedo 6 dalies c punktu Komisija, atsižvelgdama į nuo 2002 m. sausio 1 d. įgyvendinamų žvejybos laivų nurašymo programų rezultatus, valstybėms narėms gali suteikti papildomą dienų skaičių, per kurias laivas, jeigu jis turi bet kokių iš 4 punkte nurodytų žvejybos įrankių, gali būti rajone ir nebūti uoste.

               (3)

               Nyderlandai pateikė duomenis apie žvejybos laivus, turinčius sijinius tralus, kurių akutės dydis ne mažesnis kaip 80 mm ir kurie nebenaudojami nuo 2002 ir 2003 m.

               (4)

               Atsižvelgiant į pateiktus duomenis, Nyderlandų laivams, turintiems Reglamento (EB) Nr. 2287/2003 V priedo 4 dalies b punkte nurodytus žūklės įrankius, turėtų būti skirta daugiau dienų,

         PRIĖMĖ ŠĮ SPRENDIMĄ:
   1 straipsnis
   Nyderlandų laivams, turintiems sijinius tralus, kurių akutės dydis ne mažesnis kaip 80 mm, be Reglamento (EB) Nr. 2287/2003 V priedo 6 straipsnio a punkte nustatytų dienų, kiekvieną kalendorinį mėnesį papildomai skiriamos dar dvi dienos.
   2 straipsnis
   Šis sprendimas yra skirtas Nyderlandų Karalystei.

      Priimta Briuselyje, 2004 m. gruodžio 27 d.

            Komisijos vardu

         Joe BORG

            Komisijos narys

      (1)  OL L 344, 2003 12 31, p. 1. Reglamentas su pakeitimais, padarytais Reglamentu (EB) Nr. 1928/2004 (OL L 332, 2004 11 6, p. 5).


title: 2011/551/ES, Euratomas: 2011 m. gegužės 10 d. Europos Parlamento sprendimas dėl 2009 finansinių metų Švietimo, garso ir vaizdo bei kultūros vykdomosios įstaigos biudžeto įvykdymo patvirtinimo

text:
27.9.2011

               LT

               Europos Sąjungos oficialusis leidinys

               L 250/75

         EUROPOS PARLAMENTO SPRENDIMAS
   2011 m. gegužės 10 d.
   dėl 2009 finansinių metų Švietimo, garso ir vaizdo bei kultūros vykdomosios įstaigos biudžeto įvykdymo patvirtinimo
   (2011/551/ES, Euratomas)
   EUROPOS PARLAMENTAS,

               —

               atsižvelgdamas į 2009 finansinių metų Europos Sąjungos bendrąjį biudžetą (1),

               —

               atsižvelgdamas į 2009 finansinių metų Europos Sąjungos galutines metines ataskaitas (SEC(2010)963 – C7–0211/2010) (2),

               —

               atsižvelgdamas į 2009 finansinių metų Švietimo, garso ir vaizdo bei kultūros vykdomosios įstaigos galutines metines ataskaitas,

               —

               atsižvelgdamas į Komisijos ataskaitą dėl tolesnių priemonių, susijusių su 2008 finansinių metų biudžeto įvykdymo patvirtinimu (COM(2010) 650), ir į Komisijos tarnybų darbo dokumentus, pridėtus prie šios ataskaitos (SEC(2010)1437 ir SEC(2010)1438),

               —

               atsižvelgdamas į 2010 m. birželio 2 d. Komisijos komunikatą „Komisijos rezultatų valdymo srityje 2009 m. apibendrinimas“ (COM(2010) 281),

               —

               atsižvelgdamas į Komisijos metinę 2009 m. atlikto vidaus audito ataskaitą biudžeto įvykdymo patvirtinimo institucijai (COM(2010) 447), taip pat į Komisijos tarnybų darbo dokumentą, pridėtą prie šios ataskaitos (SEC(2010)994),

               —

               atsižvelgdamas į Audito Rūmų ataskaitą dėl 2009 finansinių metų Švietimo, garso ir vaizdo bei kultūros vykdomosios įstaigos metinių finansinių ataskaitų su Įstaigos atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į 2011 m. vasario 15 d. Tarybos rekomendaciją dėl patvirtinimo, kad vykdomosios įstaigos įvykdė 2009 finansinių metų bendrąjį biudžetą (05893/2011 – C7–0054/2011),

               —

               atsižvelgdamas į EB sutarties 274, 275 ir 276 straipsnius, Europos Sąjungos sutarties 17 straipsnio 1 dalį, Sutarties dėl Europos Sąjungos veikimo 317, 318 ir 319 straipsnius ir į Euratomo sutarties 179a ir 180b straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) su pakeitimais, padarytais Tarybos reglamentais (EB, Euratomas) Nr. 1995/2006 (6) ir (EB) Nr. 1525/2007 (7), ypač į jo 55, 145, 146 ir 147 straipsnius,

               —

               atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (8), ypač į jo 14 straipsnio 3 dalį,

               —

               atsižvelgdamas į Komisijos 2004 m. rugsėjo 21 d. reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą pagal Tarybos reglamento (EB) Nr. 58/2003 nustatančio vykdomųjų įstaigų, kurioms pavedamos tam tikros Bendrijos programų valdymo užduotys, įstatus (9) ir ypač jo 66 straipsnio pirmos ir antros pastraipų nuostatas,

               —

               atsižvelgdamas į 2005 m. sausio 14 d. Komisijos sprendimą 2005/56/EB, kuriuo, remiantis Tarybos reglamentu (EB) Nr. 58/2003 (10), įsteigiama Švietimo, garso ir vaizdo bei kultūros vykdomoji įstaiga, kuriai pavedama administruoti Bendrijos veiksmus švietimo, garso ir vaizdo bei kultūros srityse,

               —

               atsižvelgdamas į Darbo tvarkos taisyklių 76 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į kitų suinteresuotų komitetų nuomones (A7–0134/2011),

               A.

               kadangi pagal Europos Sąjungos sutarties 17 straipsnio 1 dalies nuostatas Komisija vykdo biudžetą ir vadovauja programoms, kaip nurodyta Sutarties dėl Europos Sąjungos veikimo 317 straipsnyje, bendradarbiaudama su valstybėmis narėmis, prisiimdama atsakomybę ir atsižvelgdama į patikimo finansų valdymo principą;

               1.

               patvirtina Švietimo, garso ir vaizdo bei kultūros vykdomosios įstaigos direktoriui, kad 2009 finansinių metų vykdomosios įstaigos biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl 2009 finansinių metų Europos Sąjungos bendrojo biudžeto įvykdymo patvirtinimo (III skirsnis – Komisija ir vykdomosios įstaigos) dalis;

               3.

               paveda Pirmininkui perduoti šį sprendimą kartu su sprendimu dėl Europos Sąjungos 2009 finansinių metų bendrojo biudžeto įvykdymo patvirtinimo (III skirsnis. Komisija) ir rezoliuciją, kuri yra neatskiriama šių sprendimų dalis, Švietimo, garso ir vaizdo bei kultūros vykdomosios įstaigos direktoriui, Tarybai, Komisijai, Europos Sąjungos Teisingumo Teismui ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 338, 2010 12 14, p. 65.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.

      (6)  OL L 390, 2006 12 30, p. 1.

      (7)  OL L 343, 2007 12 27, p. 9.

      (8)  OL L 11, 2003 1 16, p. 1.

      (9)  OL L 297, 2004 9 22, p. 6.

      (10)  OL L 24, 2005 1 27, p. 35.


title: 2001 m. balandžio 9 d. Tarybos sprendimas dėl Europos bendrijos ir Buvusiosios Jugoslavijos Respublikos Makedonijos laikinojo susitarimo dėl prekybos ir su prekyba susijusių reikalų sudarymo

text:
Svarbus teisinis pranešimas

|

32001D0330

Oficialusis leidinys L 124 , 04/05/2001 p. 0001 - 0001

		Tarybos sprendimas2001 m. balandžio 9 d.dėl Europos bendrijos ir Buvusiosios Jugoslavijos Respublikos Makedonijos laikinojo susitarimo dėl prekybos ir su prekyba susijusių reikalų sudarymo(2001/330/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 133 straipsnį, siejant su 300 straipsnio 2 dalies pirmosios pastraipos pirmuoju sakiniu,atsižvelgdama į Komisijos pasiūlymą,kadangi:(1) Kol dar neįsigaliojo Europos Bendrijų bei jos valstybių narių ir Buvusiosios Jugoslavijos Respublikos Makedonijos stabilizavimo ir asociacijos susitarimas, pasirašytas 2001 m. balandžio 9 d. Liuksemburge, būtina patvirtinti Europos bendrijos ir Buvusiosios Jugoslavijos Respublikos Makedonijos laikinąjį susitarimą dėl prekybos ir su prekyba susijusių reikalų.(2) Šiame Susitarime išdėstytos komercinės nuostatos yra išimtinio pobūdžio, susijusios su politika, įgyvendinama kaip pamatas stabilizavimo ir asociacijos proceso; jos nesudarys Europos Sąjungoje precedento, įgyvendinant Bendrijos komercinę politiką trečiųjų šalių, išskyrus Vakarų Balkanus, atžvilgiu.(3) Todėl šis Susitarimas turėtų būti patvirtintas Bendrijos vardu,NUSPRENDĖ:1 straipsnisBendrijos vardu yra patvirtinamas Europos bendrijos ir Buvusiosios Jugoslavijos Respublikos Makedonijos laikinasis susitarimas dėl prekybos ir su prekyba susijusių reikalų, jo priedai ir protokolai bei prie Baigiamojo akto pridėtos deklaracijos.Pirmojoje pastraipoje minimi tekstai pridedami prie šio sprendimo.2 straipsnisTarybos pirmininkas įgaliojamas paskirti asmenis, turinčius teisę Bendrijos vardu deponuoti pranešimo aktą, numatytą Susitarimo 50 straipsnyje.Priimta Liuksemburge, 2001 m. balandžio 9 d.Tarybos varduPirmininkėA. Lindh--------------------------------------------------


title: 2008 m. birželio 30 d. Tarybos sprendimas 2008/651/BUSP/TVR dėl Europos Sąjungos ir Australijos susitarimo dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai pasirašymo Europos Sąjungos vardu

text:
8.8.2008

               LT

               Europos Sąjungos oficialusis leidinys

               L 213/47

         TARYBOS SPRENDIMAS 2008/651/BUSP/TVR
   2008 m. birželio 30 d.
   dėl Europos Sąjungos ir Australijos susitarimo dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 ir 38 straipsnius,
   kadangi:

               (1)

               2008 m. vasario 28 d. Taryba nusprendė įgalioti pirmininkaujančią valstybę narę padedant Komisijai pradėti derybas dėl Europos Sąjungos ir Australijos susitarimo dėl keleivio duomenų įrašo (PNR) duomenų tvarkymo ir perdavimo Australijos muitinės tarnybai. Šios derybos buvo sėkmingos ir buvo parengtas Susitarimo projektas.

               (2)

               Šiame Susitarime numatomos išsamios garantijos dėl Europos Sąjungos perduodamų PNR duomenų, susijusių su keleivių pervežimo skrydžiais į Australiją ir iš jos, apsaugos.

               (3)

               Australija ir Europos Sąjunga reguliariai tikrins, kaip įgyvendinamas Susitarimas, tam, kad būtų sudarytos galimybės šalims atsižvelgiant į šią peržiūrą imtis reikalingų veiksmų.

               (4)

               Susitarimas turėtų būti pasirašytas su sąlyga, kad jis bus sudarytas vėliau.

               (5)

               Pagal Susitarimo 15 straipsnio 2 dalį jis bus laikinai taikomas nuo pasirašymo dienos. Todėl valstybės narės turėtų imtis priemonių, kad jo nuostatos įsigaliotų nuo tos dienos pagal galiojančią vidaus teisę. Susitarimo pasirašymo metu šiuo tikslu bus pateikta deklaracija,

         NUSPRENDĖ:
   1 straipsnis
   Patvirtinamas Europos Sąjungos ir Australijos susitarimo dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai pasirašymas Europos Sąjungos vardu su sąlyga, kad minėtas Susitarimas bus sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą Europos Sąjungos vardu su sąlyga, kad jis bus sudarytas.
   3 straipsnis
   Pagal Susitarimo 15 straipsnio 2 dalį iki Susitarimo įsigaliojimo jo nuostatos laikinai taikomos nuo jo pasirašymo dienos pagal galiojančią vidaus teisę. Pridedama deklaracija dėl laikino taikymo bus pateikta pasirašymo metu.

      Priimta Briuselyje 2008 m. birželio 30 d.

            Tarybos vardu

            Pirmininkas

         D. RUPEL

   PRIEDAS
   Europos sąjungos ir australijos susitarimo dėl oro vežėjų atliekamo Europos sąjungos pateiktų keleivio duomenų įrašo (pnr) duomenų tvarkymo ir perdavimo australijos muitinės tarnybai pasirašymo metu pateiktina deklaracija europos sąjungos vardu

      „Šį Susitarimą, iki jo įsigaliojimo nenukrypstant nuo ES ir valstybių narių teisės aktų ar juo jų nekeičiant, valstybės narės laikinai taikys gera valia, atsižvelgdamos į galiojančius savo nacionalinės teisės aktus.“

    ---documentbreak---

               8.8.2008

               LT

               Europos Sąjungos oficialusis leidinys

               L 213/49

         VERTIMAS
   Europos Sąjungos ir Australijos
   SUSITARIMAS
   dėl oro vežėjų atliekamo Europos Sąjungos pateiktų keleivio duomenų įrašo (PNR) duomenų tvarkymo ir perdavimo Australijos muitinės tarnybai
   EUROPOS SĄJUNGA
   iš vienos pusės, ir
   AUSTRALIJA
   iš kitos pusės,
   NORĖDAMOS veiksmingai užkirsti kelią terorizmui ir su juo susijusiems nusikaltimams bei kitiems sunkiems nusikaltimams, įskaitant organizuotą nusikalstamumą, kurie yra tarpvalstybinio pobūdžio, ir kovoti su jais tam, kad būtų apsaugotos jų demokratinės visuomenės bei bendros vertybės,
   PRIPAŽINDAMOS, kad keitimasis informacija yra svarbi kovos su terorizmu ir su juo susijusiais nusikaltimais bei kitais sunkiais nusikaltimais, įskaitant organizuotą nusikalstamumą, kurie yra tarpvalstybinio pobūdžio, dalis, todėl šiuo aspektu keleivių duomenų įrašo (PNR) duomenų naudojimas yra svarbi priemonė,
   PRIPAŽINDAMOS, kad viešojo saugumo užtikrinimo ir teisėsaugos tikslais turėtų būti nustatytos oro vežėjų atliekamo Europos Sąjungos teikiamų PNR duomenų perdavimo Australijos muitinės tarnybai taisyklės,
   PRIPAŽINDAMOS, kad svarbu yra užkirsti kelią terorizmui ir su juo susijusiems nusikaltimams bei kitiems sunkiems nusikaltimams, įskaitant organizuotą nusikalstamumą, kurie yra tarpvalstybinio pobūdžio, ir kovoti su jais, kartu užtikrinant pagarbą pagrindinėms teisėms ir laisvėms, ypač privatumui ir duomenų apsaugai,
   PRIPAŽINDAMOS, kad Europos Sąjunga ir Australijos duomenų apsaugos teisė, politika ir principai turi bendrą pagrindą ir kad šių principų įgyvendinimo skirtumai neturėtų kliudyti Europos Sąjungos ir Australijos bendradarbiavimui pagal šį susitarimą,
   ATSIŽVELGDAMOS į Tarptautinio pilietinių ir politinių teisių pakto 17 straipsnį dėl teisės į privatumą,
   ATSIŽVELGDAMOS į Europos Sąjungos sutarties 6 straipsnio 2 dalį dėl pagarbos pagrindinėms teisėms, ypač pagrindinėms teisėms į privatumą ir asmens duomenų apsaugą,
   ATSIŽVELGDAMOS į atitinkamas Muitinės akto (Customs Act 1901) (Cth) nuostatas, ypač į jo 64AF skirsnį, kuriame reikalaujama, kad visi tarptautiniai keleivinio oro transporto vežėjai, vykdantys skrydžius į Australiją, iš jos arba per ją, gavę prašymą, turi pateikti Australijos muitinės tarnybai visus PNR duomenis, kurie surinkti ir saugomi oro vežėjo rezervavimo ir išvykimo kontrolės sistemose tam tikru būdu ir forma; ir į 1985 m. Muitinės tarnybos administravimo aktą (Customs Administration Act 1985) (Cth), 1958 m. Migracijos aktą (Migration Act 1958) (Cth), 1914 m. Nusikaltimų aktą (Crimes Act 1914) (Cth), 1988 m. Privatumo aktą (Privacy Act 1988) (Cth) ir 1982 m. Informacijos laisvės aktą (Freedom of Information Act 1982) (Cth),
   PAŽYMĖDAMOS, jog Europos Sąjungos įsipareigojimas užtikrinti, kad oro vežėjams, naudojantiems rezervavimo, išvykimo kontrolės sistemas ir (arba) ES viduje tvarkomus PNR duomenis, nebūtų kliudoma laikytis Australijos teisės pagal šį susitarimą perduodant Europos Sąjungos pateiktus PNR duomenis Australijos muitinės tarnybai,
   PATVIRTINDAMOS, kad šis susitarimas nėra precedentas jokioms Europos Sąjungos ir Australijos ar kurios nors iš Šalių ir kurios nors valstybės diskusijoms ar deryboms ateityje dėl Europos Sąjungos pateiktų PNR arba kitos rūšies duomenų tvarkymo ir perdavimo, ir
   SIEKDAMOS išplėsti ir skatinti Šalių bendradarbiavimą laikantis ES ir Australijos partnerystės principų,
   SUSITARĖ:
   1 straipsnis
   Sąvokų apibrėžtys
   Šio Susitarimo tikslais:

               a)

               Šalys – Europos Sąjunga (ES) ir Australija;

               b)

               susitarimas – šis susitarimas ir jo priedas, įskaitant jų pakeitimus, dėl kurių kartais susitaria Šalys. Šis susitarimas nurodomas kaip ES ir Australijos susitarimas dėl PNR;

               c)

               oro vežėjai – oro vežėjai, naudojantys rezervavimo sistemas ir (arba) ES valstybių narių teritorijoje tvarkomus PNR duomenis bei vykdantys tarptautinio keleivių vežimo skrydžius į Australiją, iš jos arba per ją;

               d)

               muitinės tarnyba – Australijos muitinės tarnyba;

               e)

               keleivio duomenų įrašo duomenys (PNR duomenys) – įrašas apie kiekvieno keleivio kelionės reikalavimus, kuriame pateikiama visa būtina informacija, kad rezervavimą atliekančios ir dalyvaujančios oro transporto įmonės galėtų tvarkyti ir kontroliuoti oro vežėjų rezervavimo sistemoje turimus rezervacijos užsakymus;

               f)

               Australijos PNR sistema – PNR sistema, kurią turi naudoti muitinės tarnyba pasibaigus 4 straipsnio 1 dalyje nurodytam pereinamajam laikotarpiui tvarkydama ES pateiktus PNR duomenis, kuriuos oro vežėjai pagal šį susitarimą perduoda muitinės tarnybai, kaip nustatyta priedo 11 punkte;

               g)

               rezervavimo sistema – oro vežėjo rezervavimo ir išvykimo kontrolės sistemos;

               h)

               tvarkymas – su asmens duomenimis automatizuotomis arba neautomatizuotomis priemonėmis atliekama operacija ar operacijos, pavyzdžiui, rinkimas, registravimas, rūšiavimas, saugojimas, tikslinimas ar keitimas, paieška, pasitikrinimas, naudojimas, atskleidimas duomenis persiunčiant, platinant ar kitu būdu sudarant galimybę jais naudotis, taip pat palyginimas ar sujungimas, blokavimas, ištrynimas ar sunaikinimas;

               i)

               ES pateikti PNR duomenys – pagal šį susitarimą muitinės tarnybai perduoti PNR duomenys;

               j)

               sunkus nusikaltimas – veika, kuri laikoma nusikaltimu, už kurį skiriama bent ketverių metų didžiausia laisvės atėmimo bausmė arba dar griežtesnė bausmė.

         2 straipsnis
   Taikymo sritis
   1.   Australija užtikrina, kad muitinės tarnyba tvarkytų ES pateiktus PNR duomenis laikydamasi šio susitarimo.
   2.   ES užtikrina, kad oro vežėjams nebūtų kliudoma laikytis Australijos teisės pagal šį susitarimą perduodant ES pateiktus PNR duomenis muitinės tarnybai.
   3 straipsnis
   Tinkamumas
   Muitinės tarnyba, laikydamasi šio susitarimo, užtikrina tinkamą, kaip numatyta atitinkamoje ES duomenų apsaugos teisėje, pagal šį susitarimą muitinės tarnybai perduodamų ES pateiktų PNR duomenų apsaugos lygį.
   4 straipsnis
   Naudojimosi duomenimis metodas
   1.   Muitinės tarnyba pereina prie ES pateiktiems PNR duomenims skirtos Australijos PNR sistemos, apibrėžtos 1 straipsnio f punkte, per dvejus metus nuo šio susitarimo pasirašymo datos. Tuo pereinamuoju laikotarpiu laikoma, kad šiame susitarime pateikiamos nuorodos į PNR duomenų perdavimą apima galimybę muitinės tarnybai naudotis PNR duomenimis laikantis galiojančios sistemos, apibūdintos 2 dalyje.
   2.   Pereinamuoju laikotarpiu muitinės tarnyba naudoja esamą PNR sistemą, kurioje duomenys saugomi tik tada, kai tai susiję su atvykstančiųjų keleivių patikrinimu oro uostuose arba kai buvo įvykdytas nusikaltimas. Esama sistema sudaro sąlygas tikralaikei elektroninei prieigai internetu prie priedo 9 punkte nurodytų sričių duomenų, turimų oro vežėjų rezervavimo sistemose.
   5 straipsnis
   ES pateiktų PNR duomenų tikslo apribojimas
   1.   Muitinės tarnyba tvarko ES pateiktus PNR duomenis ir kitą iš jų gaunamą asmeninę informaciją tik su tikslu užkirsti kelią:

               i)

               terorizmui ir su juo susijusiems nusikaltimams;

               ii)

               sunkiems nusikaltimams, įskaitant organizuotą nusikalstamumą, kurie yra tarpvalstybinio pobūdžio; ir

               iii)

               slėpimuisi nuo arešto ar įkalinimo už pirmiau nurodytus nusikaltimus, bei su jais kovoti.

         2.   Be to, ES pateikti PNR duomenys gali būti tvarkomi nagrinėjant konkrečius atvejus, kai būtina apsaugoti duomenų subjekto ar kitų asmenų gyvybinius interesus, visų pirma susijusius su pavojumi duomenų subjektų ar kitų asmenų gyvybei ar didele žala jų sveikatai arba su nemažu pavojumi visuomenės sveikatai, ypač atsižvelgiant į tarptautiniu mastu pripažintus standartus, pavyzdžiui, Pasaulio sveikatos organizacijos Tarptautinius sveikatos nuostatus (2005).
   3.   Be to, ES pateikti PNR duomenys taip pat gali būti tvarkomi nagrinėjant konkrečius atvejus, kai tokio tvarkymo konkrečiai reikalaujama teismo sprendimu arba pagal Australijos teisę viešosios administracijos institucijų priežiūros ir atskaitomybės tikslais, įskaitant reikalavimus pagal 1982 m. Informavimo laisvės aktą (Freedom of Information Act 1982) (Cth), 1986 m. Žmogaus teisių ir lygių galimybių komisijos aktą (Human Rights and Equal Opportunity Commission Act 1986) (Cth), 1988 m. Privatumo aktą (Privacy Act 1988) (Cth), 1997 m. Generalinio auditoriaus aktą (Auditor-General Act 1997) (Cth) ar 1976 m. Ombudsmeno aktą (Ombudsman Act 1976) (Cth). Jeigu ateityje Australijos teisės pakeitimais, apie kuriuos Australija praneša pagal 6 straipsnį, bus išplėsta ES pateiktų PNR duomenų, kuriuos reikalaujama tvarkyti pagal 5 straipsnio 3 dalį, sritis, ES gali taikyti 10 ir 13 straipsnio nuostatomis.
   6 straipsnis
   Informacija apie teisės aktus, susijusius su susitarimu
   Muitinės tarnyba konsultuoja ES klausimais, susijusiais su priimamais Australijos teisės aktais, kurie tiesiogiai susiję su ES pateiktų PNR duomenų apsauga, nustatyta šiame susitarime.
   7 straipsnis
   Asmenų asmens duomenų apsauga
   1.   Australija nustato sistemą, prieinamą visiems asmenims, neatsižvelgiant į jų pilietybę ar gyvenamosios vietos valstybę, kurie nori susipažinti su savo asmenine informacija ir ją koreguoti. Pagal Privacy Act 1988 (Cth) Australijos Vyriausybės tarnybų saugomiems ES pateiktiems PNR duomenims apsauga taikoma neatsižvelgiant į asmens pilietybę ar gyvenamosios vietos valstybę.
   2.   Muitinės tarnyba tvarko gautus ES pateiktus PNR duomenis ir su asmenimis, kurių duomenys tvarkomi, elgiasi griežtai laikydamasi duomenų apsaugos standartų, išdėstytų šiame susitarime ir taikomuose Australijos teisės aktuose, nediskriminuodama, ypač pilietybės ar gyvenamosios vietos valstybės pagrindu.
   8 straipsnis
   Asmenų ir visuomenės informavimas
   Muitinės tarnyba gali viešai paskelbti, be kita ko, keliaujantiems asmenims, informaciją, susijusią su PNR duomenų tvarkymu, įskaitant bendrą informaciją, susijusią su institucija, kuriai prižiūrint bus renkami duomenys, rinkimo tikslu, duomenims suteikiama apsauga, su tuo, kokiu būdu ir kokia apimtimi duomenys gali būti atskleisti, su turimomis teisių gynimo procedūromis ir kontaktine informacija asmenims, kurie turi klausimų ar problemų.
   9 straipsnis
   Bendra įgyvendinimo peržiūra
   Australija ir ES periodiškai atlieka bendrą šio susitarimo įgyvendinimo peržiūrą, įskaitant duomenų apsaugos ir duomenų saugumo garantijų srityje, siekdamos abipusiškai užtikrinti veiksmingą susitarimo įgyvendinimą. Atliekant peržiūrą ES atstovauja Europos Komisijos Teisingumo, laisvės ir saugumo generalinis direktoratas, įskaitant duomenų apsaugos ir teisėsaugos institucijų atstovus, o Australijai atstovauja tas Australijos Vyriausybės vyresnysis pareigūnas, kuris gali būti tinkamas, arba tas pareigūnas, kurį gali būti abipusiškai nutarta paskirti. ES ir Australija kartu nustatys išsamią peržiūrų tvarką.
   10 straipsnis
   Ginčų sprendimas
   Pagal šį susitarimą kylantys Šalių ginčai dėl jo aiškinimo, taikymo ar įgyvendinimo sprendžiami Šalių konsultacijų arba derybų keliu ir dėl jų sprendimo nesikreipiama į trečiąją šalį ar teismą.
   11 straipsnis
   Susitarimo pakeitimai ir peržiūra
   1.   Šalys gali raštu susitarti iš dalies pakeisti šį susitarimą. Pakeitimas įsigalioja tik tada, kai Šalys įvykdo visus būtinus vidaus reikalavimus, ir po to – Šalių sutartą datą.
   2.   Šalys gali peržiūrėti susitarimo sąlygas per ketverius metus nuo jo pasirašymo. Nepaisant tokio laikotarpio, jei PNR sistema įdiegta Europos Sąjungoje, šis susitarimas peržiūrimas, jei ir kai tokia peržiūra sudarytų palankesnes sąlygas Europos Sąjungos PNR sistemos veikimui ar šio susitarimo įgyvendinimui.
   3.   Australija deda visas pastangas, kad peržiūros atveju Europos Sąjungos PNR sistemos veikimui būtų sudarytos palankesnės sąlygos.
   12 straipsnis
   Duomenų srautų sustabdymas
   1.   ES valstybių narių kompetentingos institucijos gali pasinaudoti savo įgaliojimais sustabdyti duomenų srautus į muitinės tarnybą siekdamos apsaugoti asmenis jų asmens duomenų tvarkymo metu, kai yra didelė tikimybė, kad yra pažeidžiami šiame susitarime nustatyti apsaugos standartai, kai yra pagrįstų priežasčių manyti, kad muitinės tarnyba laiku nesiima arba nesiims tinkamų priemonių iškilusiam klausimui išspręsti ir kai tęsiant duomenų perdavimą atsiranda tiesioginis pavojus padaryti didelę žalą duomenų subjektams.
   2.   ES valstybių narių kompetentingos institucijos deda pagrįstas pastangas pateikti muitinės tarnybai pranešimą ir suteikti galimybę atsakyti šiomis aplinkybėmis: pranešimas pateikiamas iki sustabdymo suteikiant pakankamai laiko, kad muitinės tarnyba ir ES valstybių narių atitinkamos kompetentingos institucijos susitartų; ES praneša Australijai apie tokį susitarimą. ES praneša Australijai apie visus sprendimus remtis įgaliojimais pagal šį straipsnį.
   3.   Sustabdymas nedelsiant atšaukiamas, kai apsaugos standartai užtikrinami taip, kaip norėjo Australija ir ES valstybės (-ių) narės (-ių) atitinkamos kompetentingos institucijos, ir kai Australija apie tai praneša ES.
   13 straipsnis
   Susitarimo nutraukimas
   1.   Bet kuri Šalis bet kuriuo metu gali nutraukti šį Susitarimą apie tai pranešdama diplomatiniais kanalais. Nutraukimas įsigalioja po devyniasdešimties (90) dienų nuo pranešimo apie tai kitai Šaliai dienos.
   2.   Nepaisant šio susitarimo nutraukimo, visi ES pateikti PNR duomenys, kuriuos turi Australijos kompetentingos institucijos pagal šį susitarimą, toliau tvarkomi pagal jame nustatytus duomenų apsaugos standartus.
   3.   Šis susitarimas ir juo remiantis nustatytos pareigos, išskyrus pareigą pagal 13 straipsnio 2 dalį, nustos galioti ir nebebus vykdomos praėjus septyneriems metams nuo pasirašymo, nebent Šalys tarpusavyje susitaria jį pakeisti kitu susitarimu.
   14 straipsnis
   Įstatymų laikymasis
   Šiuo susitarimu neketinama nukrypti nuo Australijos arba ES ar jos valstybės narių įstatymų. Šis susitarimas jokiam kitam privačiam ar viešajam asmeniui ar subjektui nesuteikia ar neperduoda jokių teisių, lengvatų ar teisų gynimo priemonių, išskyrus tas, kurios aiškiai nurodytos šiame susitarime.
   15 straipsnis
   Susitarimo įsigaliojimas, laikinas taikymas, naudojamos kalbos
   1.   Šis susitarimas įsigalioja pirmą mėnesio dieną po to, kai Šalys pasikeičia pranešimais apie šiam tikslui skirtų jų vidaus procedūrų užbaigimą.
   2.   Šis susitarimas laikinai taikomas nuo jo pasirašymo dienos.
   3.   Priimta Briuselyje, 2008 m. birželio 30 d., parengta dviem originalais anglų kalba. Susitarimas taip pat parengiamas bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; Šalys patvirtina šių kalbų redakcijas pasikeisdamos diplomatinėmis notomis. Visi patvirtinti tekstai tomis kalbomis yra autentiški.

         EUROPOS SĄJUNGOS VARDU

         AUSTRALIJOS VARDU

   PRIEDAS
   Australijos atliekamas ES pateiktų keleivio duomenų įrašo (PNR) duomenų tvarkymas

               1.

               Muitinės tarnyba reikalauja ES pateiktų PNR duomenų tik tų keleivių, kurie keliauja į Australiją, iš jos ar per ją, atžvilgiu. Tai apima vizą turinčius ar jos neturinčius keleivius, kurie keliauja tranzitu per Australiją. ES pateikti PNR duomenys, kuriais gali naudotis muitinės tarnyba, apima visus PNR duomenis, kai keleivio kelionės tvarkaraštyje ar įprastiniuose konkrečių skrydžių maršrutuose nurodyta, kad Australija yra kelionės tikslas ar tarpinio sustojimo vieta.

         ES pateiktų PNR duomenų atskleidimas
   Atskleidimas Australijos Vyriausybei

               2.

               Muitinės tarnyba ES pateiktus PNR duomenis atskleidžia Australijoje tik šio susitarimo 5 straipsnio 1 dalyje nustatytu tikslu šio priedo sąraše išvardytiems Australijos Vyriausybės departamentams ir tarnyboms, kurių funkcijos yra tiesiogiai susijusios su šio susitarimo 5 straipsniu.

               3.

               Sąrašas gali būti iš dalies pakeistas Šalims pasikeitus diplomatinėmis notomis, siekiant įtraukti:

                           i)

                           departamentus ar tarnybas, pakeičiančius sąraše jau nurodytus departamentus ar tarnybas; arba

                           ii)

                           naujus departamentus ar tarnybas, įsteigtas įsigaliojus šiam susitarimui,

                     kurių funkcijos yra tiesiogiai susijusios su šio susitarimo 5 straipsnio 1 dalimi.

               4.

               ES pateikti PNR duomenys pateikiami sąraše išvardintoms institucijoms tik tuo atveju, kai būtina atsakant į konkretų raštu pateiktą prašymą ir nagrinėjant kiekvieną konkretų atvejį. Pagal 7 ir 8 dalis muitinės tarnyba teikia ES pateiktą PNR informaciją tik įvertinusi konkretaus prašymo svarbą šio susitarimo tikslais. Muitinės tarnyba tokius atskleidimo faktus registruoja.

               5.

               Muitinės tarnyba sąraše išvardintoms institucijoms neatskleidžia jokių didelės apimties ES pateiktų PNR duomenų, išskyrus tuos ES pateiktus PNR duomenis, kurie nuasmeninti tokiu būdu, kad nebegalima nustatyti duomenų subjekto. Sąraše išvardintos institucijos tokius nuasmenintus duomenis tvarko tik statistikos rengimo, išsamios ir tendencijų analizės, išilginių studijų ir aprašų kūrimo tikslais, susijusiais su šio susitarimo 5 straipsnio 1 dalyje nurodytu tikslu. Visais atvejais muitinės tarnyba neatskleidžia sąraše išvardintoms institucijoms šių didelės apimties ES pateiktų PNR duomenų:

                           iv)

                           pavardės (-džių) ir vardo (-ų);

                           vi)

                           kitų pavardžių ir vardų, įtrauktų į PNR, įskaitant keleivių, nurodytų PNR, skaičių;

                           vii)

                           visos turimos kontaktinės informacijos (įskaitant informaciją apie teikėją);

                           xvii)

                           bendrų pastabų, įskaitant kitą papildomą informaciją (OSI), specialiųjų tarnybų informaciją (SSI) ir specialiųjų tarnybų prašymų (SSR) informaciją, apimančių informaciją, pagal kurią galima nustatyti fizinį asmenį; ir

                           xviii)

                           surinktų Išankstinio keleivių registravimo (APP) ar Išankstinio keleivių informavimo (API) sistemų duomenų.

         Atskleidimas trečiųjų valstybių vyriausybėms

               6.

               Muitinės tarnyba atskleidžia ES suteiktus PNR duomenis tik toms konkrečioms trečiųjų valstybių vyriausybių institucijoms, kurių funkcijos yra tiesiogiai susijusios su susitarimo 5 straipsnio 1 dalyje nurodytu tikslu. Informacija atskleidžiama nagrinėjant kiekvieną konkretų atvejį ir kai būtina susitarimo 5 straipsnio 1 dalyje išvardytų nusikaltimų prevencijos ar kovos su jais tikslais. Muitinės tarnyba tokius atskleidimo faktus registruoja.

         Atskleidimas – 1985 m. Muitinės tarnybos administravimo aktas (Customs Administration Act 1985) (Cth)

               7.

               Be to, pagal 2–6 dalis informacija atskleidžiama laikantis 1985 m. Muitinės tarnybos administravimo akto (Customs Administration Act 1985) (Cth) 16 skirsnio ir 1988 m. Privatumo akto (Privacy Act 1988) (Cth), kuriuose numatyta, kad asmuo, organas ar tarnyba, kuriai atskleista asmeninė informacija, šią informaciją naudoja ir atskleidžia tik tais tikslais, kuriais ji buvo pateikta asmeniui, organui ar tarnybai.

               8.

               Atskleisdama ES pateiktus PNR duomenis Australijos Vyriausybės institucijoms ar trečiųjų valstybių valdžios institucijoms pagal 1985 m. Muitinės tarnybos administravimo akto (Customs Administration Act 1985) (Cth) 16 skirsnį, muitinės tarnyba kaip atskleidimo sąlygą gavėjui nurodo:

                           i)

                           kad ES suteikti PNR duomenys gali būti atskleisti tik gavus muitinės tarnybos leidimą, kurį ji suteikia tik susitarimo 5 straipsnio 1 dalyje nurodytu tikslu arba, Australijos Vyriausybės institucijų atveju, pagal susitarimo 5 straipsnio 2 ar 3 dalį;

                           ii)

                           kad gavėjas privalo tvarkyti ES suteiktus PNR duomenis kaip teisėsaugos požiūriu neskelbtiną konfidencialią asmeninę informaciją apie duomenų subjektą;

                           iii)

                           kad, išskyrus nepaprastosios padėties atvejį, kai iškyla grėsmė duomenų subjekto ar kitų asmenų gyvybei ar fiziniam saugumui, gavėjas privalo ES pateiktiems PNR duomenims taikyti susitarime nustatytiems duomenų apsaugos standartams lygiaverčius duomenų apsaugos standartus, įskaitant susijusius su duomenų saugojimo laikotarpiu.

         Renkamos informacijos rūšys

               9.

               Renkamų ES pateiktų PNR duomenų rūšys:

                           i)

                           PNR aptikimo kodas;

                           ii)

                           bilieto rezervavimo (išdavimo) data;

                           iii)

                           planuojamos kelionės data (-os);

                           iv)

                           pavardė (-ės) ir vardas (-ai);

                           v)

                           turima informacija apie dažnai lėktuvais keliaujančius keleivius ir nuolaidas (pvz., nemokamus bilietus, žemesnės klasės bilietų keitimą į aukštesnės klasės bilietus ir pan.);

                           vi)

                           kitos pavardės ir vardai, įtraukti į PNR, įskaitant keleivių, nurodytų PNR, skaičių;

                           vii)

                           visa turima kontaktinė informacija (įskaitant informaciją apie teikėją);

                           viii)

                           visa turima informacija apie mokėjimą (sąskaitos faktūros išrašymą) (neįskaitant kitų duomenų apie sandorį, susijusių su kreditine kortele ar sąskaita, kurie nėra susiję su kelionės sandoriu);

                           ix)

                           su konkrečiu PNR susijęs kelionės maršrutas;

                           x)

                           kelionių agentūra (kelionių agentas);

                           xi)

                           bendrojo kodo informacija;

                           xii)

                           išskaidyta (padalinta) informacija;

                           xiii)

                           keleivio kelionės statusas (įskaitant patvirtinimus ir registravimo statusą);

                           xiv)

                           informacija apie bilietų pardavimą, įskaitant bilieto numerį, bilietus į vieną pusę ir kompiuterizuotą bilietų kainos nurodymą;

                           xv)

                           visa informacija apie bagažą;

                           xvi)

                           informacija apie sėdimas vietas, įskaitant sėdimos vietos numerį;

                           xvii)

                           bendros pastabos, įskaitant kitą papildomą informaciją (OSI), specialiųjų tarnybų informaciją (SSI) ir specialiųjų tarnybų prašymų (SSR) informaciją;

                           xviii)

                           surinkti Išankstinio keleivių registravimo (APP) ar Išankstinio keleivių informavimo (API) sistemų duomenys;

                           xix)

                           visi istoriniai i–xviii punktuose išvardintų PNR duomenų pakeitimai.

               10.

               PNR duomenys kartais apims tam tikrus neskelbtinus duomenis, būtent duomenis, kurie atskleidžia rasinę arba etninę kilmę, politines, religines arba filosofines pažiūras, priklausymą profesinėms sąjungoms ir duomenis apie asmens sveikatą ar intymų gyvenimą („neskelbtini ES pateikti duomenys“). Muitinės tarnyba atrenka visus tokius neskelbtinus ES pateiktus duomenis ir pašalina toliau jų netvarkydama.

         ES pateiktų PNR duomenų perdavimas

               11.

               Muitinės tarnyba dirba su atskirais oro vežėjais siekdama užtikrinti, kad ES pateiktų PNR duomenų perdavimo reikalavimai būtų apgalvoti ir proporcingi, suderinti su poreikiu užtikrinti ES pateiktų PNR duomenų perdavimą laiku, jų tikslumą ir išsamumą.
               Įprastomis aplinkybėmis muitinės tarnyba reikalauja, kad pirmą kartą ES pateiktus PNR duomenis gautų prieš 72 valandas iki tvarkaraštyje numatyto išvykimo ir kad būtų atlikti tik daugiausia penki įprastiniai su konkrečiu skrydžiu susijusių ES pateiktų PNR duomenų perdavimai. Neatsižvelgdama į 72 valandų terminą, muitinės tarnyba gali papildomai reikalauti ad hoc„eksporto“, kai būtina pagalba reaguojant į konkrečią grėsmę, iškilusią skrydžiui, keliems skrydžiams, maršrutui, ar kitomis aplinkybėmis, kurios susijusios su šio susitarimo 5 straipsnio 1 dalyje nustatytais tikslais. Naudodamasi šia teise muitinės tarnyba veiks apdairiai ir proporcingai.

         Duomenų saugojimas

               12.

               Muitinės tarnyba ES pateiktus PNR duomenis saugo ne ilgiau kaip trejus su puse metų nuo PNR duomenų gavimo datos; pasibaigus šiam laikotarpiui duomenys gali būti laikomi archyvuose dar dvejus metus. Archyvuose laikomais duomenimis galima pasinaudoti tik nagrinėjant konkretų atvejį tyrimo tikslais.

               13.

               Nepaisant 12 punkto visi muitinės tarnybos nuasmeninti ES pateikti PNR duomenys neturi būti laikomi archyvuose, tačiau bet kuriuo atveju jie laikomi ne muitinės tarnyboje ar kitose tarnybose ne ilgiau kaip penkerius su puse metų nuo tos datos, kai muitinės tarnyba gavo PNR duomenis.

               14.

               Pasibaigus šiam laikotarpiui muitinės tarnyba ištrina ES pateiktus PNR duomenis, išskyrus 15 punkte numatytais atvejais.

               15.

               Duomenys, susiję su vykdomu teismo procesu ar nusikaltimų tyrimu, gali būti saugojami iki proceso ar tyrimo pabaigos. Duomenų saugojimo klausimas bus nagrinėjamas pagal šio susitarimo 11 straipsnį atliekamos peržiūros metu.

         Prieiga ir duomenų taisymas
   Privatumo apsauga

               16.

               1988 m. Privatumo aktas (Privacy Act 1988) (Cth) (Privatumo aktas) reglamentuoja asmeninės informacijos, kurią turi dauguma Australijos Vyriausybės departamentų ir tarnybų, rinkimą, naudojimą, saugojimą ir atskleidimą, apsaugą, prieigą ir pakeitimą. Muitinės tarnybai taikomas Privatumo aktas ir ji privalo tvarkyti ES pateiktus PNR duomenis pagal Privatumo aktą.

         PNR duomenų ir informacijos atskleidimas

               17.

               Asmens ar jo vardu pateikti PNR duomenys jo prašymu turi būti jam atskleisti pagal Privatumo aktą ir 1982 m. Informavimo laisvės aktą (Freedom of Information Act 1982) (Cth) (FOI Aktas). Muitinės tarnyba neturi teisės atskleisti PNR duomenų visuomenei, išskyrus duomenų subjektams ar jų atstovams pagal Australijos teisę. Muitinės tarnybai gali būti pateikti prašymai dėl prieigos prie PNR duomenyse esančios asmeninės informacijos, kurią suteikė prašymo pateikėjas.

         Duomenų apsaugos priemonės – 1988 m. Privatumo aktas (Privacy Act 1988) (Cth)

               18.

               Visa muitinės tarnybos turima asmeninė informacija, kuri yra „asmeninė informacija“, kaip apibrėžta Privatumo akte šio akto taikymo tikslais, turi būti apsaugota pagal Privatumo akte nustatytus tokios informacijos apsaugos reikalavimus. Muitinės tarnyba privalo tvarkyti PNR informaciją pagal Privatumo aktą, įskaitant informaciją, pirmiausia susijusią su tokių duomenų rinkimu, naudojimu, saugojimu, apsauga, prieiga, pakeitimu ir atskleidimu.

               19.

               Asmenys skundus dėl muitinės tarnybos tvarkomų jų PNR duomenų gali tiesiogiai pateikti muitinės tarnybai ir po to pagal privatumo aktą – Privatumo komisijos nariui.

         Duomenų apsaugos priemonės – privatumo auditas

               20.

               Australijos nepriklausomas Privatumo komisijos narys gali tirti, kaip tarnybos laikosi Privatumo akto, ir stebėti bei tirti, kokiu mastu muitinės tarnyba laikosi Privatumo akto.

               21.

               Pagal Privatumo aktą muitinės tarnyba turi imtis priemonių, kad Privatumo komisijos nario biuras reguliariai atliktų muitinės tarnybos turimų ES pateiktų PNR duomenų naudojimo, tvarkymo ir prieigos politikos ir procedūrų visų aspektų oficialų auditą. Be to, muitinės tarnyba turi savo vidaus audito programą, skirtą užtikrinti aukščiausio lygio informacijos apie keleivius ir ES pateiktų PNR duomenų apsaugą.

         Duomenų apsaugos priemonės – 1982 m. Informavimo laisvės aktas (Freedom of Information Act 1982) (Cth)

               22.

               Muitinės tarnybai taikomas FOI aktas, pagal kurį muitinės tarnyba privalo pateikti dokumentus visiems asmenims, kurie jų paprašo, atsižvelgiant į FOI akte numatytas išimtis ir netaikymo atvejus. FOI akte reikalaujama, kad sprendimai dėl išimčių būtų priimami nagrinėjant kiekvieną konkretų atvejį. FOI akte yra numatytos įvairios išimtys siekiant apsaugoti neskelbtiną informaciją nuo atskleidimo, įskaitant išimtis dėl dokumentų turinčių įtakos nacionaliniam saugumui, gynybai, tarptautiniams santykiams, teisėsaugai, visuomenės saugumo ir asmeninio privatumo apsaugai. Muitinės tarnyba informuoja ES apie visus sprendimus, susijusius su ES pateiktų PNR duomenų atskleidimu visuomenei pagal FOI aktą, per vieną mėnesį nuo sprendimo priėmimo.

               23.

               Prašymai patikslinti muitinės tarnybos duomenų bazėje esančius PNR duomenis gali būti tiesiogiai pateikti muitinės tarnybai pagal FOI aktą ar Privatumo aktą.

         Kitos apsaugos priemonės – 1976 m. Ombudsmeno aktas (Ombudsman Act 1976) (Cth)

               24.

               Pagal 1976 m. Ombudsmeno aktą (Ombudsman Act 1976) (Cth) oro keleiviai turi teisę Britų Sandraugos ombudsmenui pateikti skundą dėl muitinės tarnybos elgesio su jais sienų kirtimo metu.

         Muitinės tarnybos taikomos PNR duomenų apsaugos priemonės

               25.

               Muitinės tarnyba toliau taiko šias duomenų apsaugos priemones:

                           i)

                           prieigą prie PNR duomenų turi tik ribotas muitinės tarnybos darbuotojų, kuriems muitinės tarnybos Vyriausias pareigūnas PNR duomenų tvarkymo tikslais suteikė specialų leidimą pagal 1901 m. Muitinės tarnybos aktą (Customs Act 1901) (Cth), skaičius; ir

                           ii)

                           turi būti įdiegta išsami fizinės ir elektroninės PNR duomenų apsaugos sistema (būtent kompiuterinė sistema ir tinklas), kuri:

                                       a)

                                       izoliuoja PNR duomenis bendroje muitinės tarnybos aplinkoje ir yra atskirta nuo visų kitų muitinės tarnybos IT sistemų ir tinklų;

                                       b)

                                       yra įrengta saugiose ribotos prieigos muitinės tarnybos patalpose Australijoje; ir

                                       c)

                                       turi saugius kelių lygių registracijos vardus prieigai prie PNR duomenų.

         Vykdymas

               26.

               Administracinės, civilinės ir baudžiamosios vykdymo priemonės, įskaitant kiekvieno duomenų subjekto teisę naudotis administracinėmis ar teisminėmis teisių gynimo priemonėmis, yra numatytos Australijos teisės aktuose dėl Australijos privatumo įstatymų ir taisyklių pažeidimų ir neleistino informacijos atskleidimo. Pavyzdžiui, 1914 m. Nusikaltimų akte (Crimes Act 1914) (Cth), 1999 m. Viešųjų tarnybų akte (Public Service Act 1999) (Cth), 1985 m. Muitinės tarnybos administravimo akte (Customs Administration Act 1985) (Cth), 1979 m. Australijos federalinės policijos akte (Australian Federal Police Act 1979) (Cth) ir pridėtame sąraše nurodytų tarnybų vidaus disciplinos kodeksuose numatomos bausmės minėtų aktų ir kodeksų pažeidimų atvejais, įskaitant laisvės atėmimo bausmę.

         Bendradarbiavimas

               27.

               Siekdama skatinti policijos ir teisminį bendradarbiavimą, muitinės tarnyba ragina kompetentingas Australijos Vyriausybės institucijas analitinę informaciją, parengtą naudojant PNR duomenimis, perduoti atitinkamų ES valstybių narių policijos ir teisminėms institucijoms, o prireikus – Europolui ir Eurojustui, Australijos Vyriausybei įvertinus pagal ES jurisdikciją taikomų duomenų apsaugos priemonių tinkamumą.

         Priedo sąrašas
   Šio priedo 2 punkto taikymo tikslais abėcėlės tvarka išvardijamos šios institucijos:

               1)

               Australijos nusikaltimų komisija;

               2)

               Australijos federalinė policija;

               3)

               Australijos centrinės žvalgybos organizacija;

               4)

               Britų Sandraugos prokurorų tarnybos direktorius; ir

               5)

               Imigracijos ir pilietybės departamentas.


title: 2011/194/ES: 2011 m. kovo 7 d. Tarybos sprendimas dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Amerikos Valstijų susitarimo dėl prekybos bananais sudarymo

text:
4.4.2011

               LT

               Europos Sąjungos oficialusis leidinys

               L 88/66

         TARYBOS SPRENDIMAS
   2011 m. kovo 7 d.
   dėl Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimo dėl prekybos bananais, taip pat Europos Sąjungos ir Jungtinių Amerikos Valstijų susitarimo dėl prekybos bananais sudarymo
   (2011/194/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Remiantis Tarybos sprendimu 2010/314/ES (1), Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimas dėl prekybos bananais, taip pat Europos Sąjungos ir Jungtinių Amerikos Valstijų susitarimas dėl prekybos bananais Sąjungos vardu buvo pasirašyti atitinkamai 2010 m. gegužės 31 d. ir 2010 m. birželio 8 d. su sąlyga, kad jie bus sudaryti vėliau.

               (2)

               Šie du susitarimai turėtų būti patvirtinti,

         PRIĖMĖ ŠĮ SPRENDIMĄ:
   1 straipsnis
   Patvirtinami šie susitarimai:

               a)

               Europos Sąjungos ir Brazilijos, Ekvadoro, Gvatemalos, Hondūro, Kolumbijos, Kosta Rikos, Meksikos, Nikaragvos, Panamos, Peru ir Venesuelos Ženevos susitarimas dėl prekybos bananais (2) (toliau – Ženevos susitarimas);

               b)

               Europos Sąjungos ir Jungtinių Amerikos Valstijų susitarimas dėl prekybos bananais (3) (toliau – ES ir JAV susitarimas).

         2 straipsnis
   Tarybos pirmininkas įgaliojamas paskirti asmenį (-is), kuris (-ie) būtų įgaliotas (-i) Sąjungos vardu pateikti Ženevos susitarimo 8 dalies a punkte ir ES ir JAV susitarimo 6 dalyje numatytą pranešimą ir taip išreikšti Sąjungos sutikimą laikytis šių susitarimų.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. kovo 7 d.

            Tarybos vardu

            Pirmininkas

         CZOMBA S.

      (1)  OL L 141, 2010 6 9, p. 1.

      (2)  OL L 141, 2010 6 9, p. 3.

      (3)  OL L 141, 2010 6 9, p. 6.


title: 1994 m. gruodžio 22 d. Tarybos sprendimas dėl Europos Bendrijų bei jų valstybių narių, iš vienos pusės, ir Bulgarijos Respublikos, iš kitos pusės, Europos susitarimo ir Europos ekonominės bendrijos bei Europos anglių ir plieno bendrijos, iš vienos pusės, ir Bulgarijos Respublikos, iš kitos pusės, laikino susitarimo dėl prekybos ir su prekyba susijusių reikalų antrojo papildomo protokolo patvirtinimo

text:
Svarbus teisinis pranešimas

|

31994D0981

Oficialusis leidinys L 378 , 31/12/1994 p. 0001 - 0004 specialusis leidimas suomių kalba: skyrius 11 tomas 37 p. 0290  specialusis leidimas švedų kalba: skyrius 11 tomas 37 p. 0290

		Tarybos sprendimas1994 m. gruodžio 22 d.dėl Europos Bendrijų bei jų valstybių narių, iš vienos pusės, ir Bulgarijos Respublikos, iš kitos pusės, Europos susitarimo ir Europos ekonominės bendrijos bei Europos anglių ir plieno bendrijos, iš vienos pusės, ir Bulgarijos Respublikos, iš kitos pusės, laikino susitarimo dėl prekybos ir su prekyba susijusių reikalų antrojo papildomo protokolo patvirtinimo(94/981/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 113 straipsnį kartu su 228 straipsnio 2 dalies pirmu sakiniu,atsižvelgdama į 1994 m. gruodžio 9 ir 10 d. Eseno Europos Vadovų Tarybos išvadas,atsižvelgdama į Komisijos pasiūlymą,kadangi Komisija vedė derybas Bendrijų vardu su Bulgarijos Respublika dėl Laikino susitarimo [1] dėl prekybos ir su prekyba susijusių reikalų ir Europos susitarimo antrojo papildomo protokolo,kadangi Antrąjį papildomą protokolą reikia patvirtinti,PRIĖMĖ ŠĮ SPRENDIMĄ:1 straipsnisEuropos Bendrijų bei jų valstybių narių, iš vienos pusės, ir Bulgarijos Respublikos, iš kitos pusės, Europos susitarimas ir Europos ekonominės bendrijos bei Europos anglių ir plieno bendrijos, iš vienos pusės, ir Bulgarijos Respublikos, iš kitos pusės, laikino susitarimo dėl prekybos ir su prekyba susijusių reikalų antrasis papildomas protokolas patvirtinamas Europos bendrijos vardu,Antrojo papildomo protokolo tekstas pridedamas prie šio sprendimo.2 straipsnisNuostatos dėl Antrojo papildomo protokolo 3 straipsnio dėl žemės ūkio produktų, kurie yra išvardyti Sutarties II priede ir kuriems pagal bendrosios rinkos organizavimo sistemą taikomi mokesčiai arba muitai, ir dėl produktų, klasifikuojamų KN kodais 07119040, 20031020 ir 20031030, patvirtinamos 1968 m. birželio 27 d. Tarybos reglamento (EEB) Nr. 804/68 dėl bendro pieno ir pieno produktų rinkos organizavimo [2] 26 straipsnyje arba kitų reglamentų, nustatančių bendro žemės ūkio rinkos organizavimo principus, atitinkamose nuostatose nustatyta tvarka. Jeigu tam, kad būtų taikomas Susitarimas, reikės glaudžiai bendradarbiauti su Bulgarija, Komisija gali imtis bet kurių priemonių, kurių reikia tokiam bendradarbiavimui užtikrinti.3 straipsnisTarybos pirmininkas yra įgaliojamas paskirti asmenį, kuriam suteikiami įgaliojimai pasirašyti Antrąjį papildomą protokolą Bendrijos vardu.Tarybos pirmininkas pateikia Europos bendrijos vardu pranešimą, numatytą Antrojo papildomo protokolo 8 straipsnyje.Priimta Briuselyje, 1994 m. gruodžio 22 d.Tarybos varduPirmininkasH. Seehofer[1] OL L 323, 1993 12 23, p. 2.[2] OL L 148, 1968 6 28, p. 13. Reglamentas su paskutiniais pakeitimais, padarytais Reglamentu (EB) Nr. 1880/94 (OL L 197, 1994 7 30, p. 21).--------------------------------------------------


title: 2009 m. birželio 4 d. Europolo valdybos sprendimas dėl sąlygų, susijusių su duomenų tvarkymu pagal Sprendimo dėl Europolo įsteigimo 10 straipsnio 4 dalį

text:
29.12.2009

               LT

               Europos Sąjungos oficialusis leidinys

               L 348/1

      EUROPOLO VALDYBOS SPRENDIMAS

   2009 m. birželio 4 d.
   dėl sąlygų, susijusių su duomenų tvarkymu pagal Sprendimo dėl Europolo įsteigimo 10 straipsnio 4 dalį
   (2009/1010/TVR)
   EUROPOLO VALDYBA,
   atsižvelgdama į 2009 m. balandžio 6 d. (1) Tarybos sprendimą dėl Europos policijos biuro (EUROPOLO) įsteigimo (toliau – Sprendimas dėl Europolo įsteigimo), ypač į jo 10 straipsnio 4 dalį,
   kadangi:

               (1)

               Direktoriaus pasiūlymu valdyba, pasikonsultavusi su jungtine priežiūros institucija, nustato su duomenų tvarkymu susijusias sąlygas, kurių turi būti laikomasi nustatant, ar tokie duomenys yra reikalingi Europolo užduotims atlikti ir ar jie gali būti įtraukti į vieną jo informacijos tvarkymo sistemų, ypač sąlygas, susijusias su prieiga prie duomenų ir jų naudojimu, taip pat duomenų laikymo ir sunaikinimo terminais.

               (2)

               Priimdama šį sprendimą valdyba atsižvelgia į 1981 m. sausio 28 d. pasirašytos Europos Tarybos konvencijos dėl asmenų apsaugos ryšium su asmens duomenų automatizuotu tvarkymu principus ir į 1987 m. rugsėjo 17 d. Europos Tarybos Ministrų Komiteto rekomendaciją Nr. R(87)15, reglamentuojančią asmens duomenų naudojimą policijos sektoriuje.

               (3)

               Valdybos sprendimas pateikiamas Tarybai patvirtinti,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   a)   asmens duomenys– bet kuri informacija, susijusi su fiziniu asmeniu, kurio tapatybė nustatyta arba gali būti tiesiogiai ar netiesiogiai nustatyta, ypač pagal asmens kodą arba vieną ar daugiau jam būdingų fizinių, fiziologinių, psichinių, ekonominių, kultūrinių ar socialinių požymių;
   b)   asmens duomenų tvarkymas– bet kuris automatizuotai arba neautomatizuotai su asmens duomenimis atliekamas veiksmas arba keli tokie veiksmai – duomenų rinkimas, užrašymas, sisteminimas, saugojimas, pritaikymas ar keitimas, paieška, patikrinimas, naudojimas, atskleidimas perduodant, platinimas ir kitoks jų skelbimas, derinimas ar sujungimas, blokavimas, ištrynimas ar naikinimas;
   c)   informacijos tvarkymo sistemos– Europolo informacinė sistema, analizei skirtos darbo bylos ir kitos asmens duomenų tvarkymo sistemos, nurodytos Sprendimo dėl Europolo įsteigimo 10 straipsnio 1 dalyje;
   d)   Europolo informacinė sistema– tai sistema, nurodyta Sprendimo dėl Europolo įsteigimo 11 straipsnio 1 dalyje;
   e)   analizei skirta darbo byla– tai analitiniam darbui užvesta byla, kaip nurodyta Sprendimo dėl Europolo įsteigimo 14 straipsnyje;
   f)   ES organai– institucijos, įstaigos, tarnybos ir agentūros, įsteigtos Europos Sąjungos sutartimi ir Europos Bendrijų steigimo sutartimis arba remiantis šiomis sutartimis, kaip nurodyta Sprendimo dėl Europolo įsteigimo 22 straipsnio 1 dalyje;
   g)   trečiosios šalys– tai trečiosios valstybės ir organizacijos, kaip nurodyta Sprendimo dėl Europolo įsteigimo 23 straipsnio 1 dalyje;
   h)   tinkamai įgalioti Europolo pareigūnai– tai Europolo pareigūnai, Direktoriaus paskirti tvarkyti asmens duomenis pagal šį sprendimą.
   2 straipsnis
   Taikymo sritis
   Šis sprendimas taikomas Europolui perduodamiems asmens duomenims, kad būtų galima nustatyti, ar tokie duomenys reikalingi Europolo užduotims atlikti ir ar jie gali būti įtraukti į jo informacijos tvarkymo sistemas, išskyrus:

               a)

               asmens duomenis, kurie į Europolo informacinę sistemą įvedami pagal Sprendimo dėl Europolo įsteigimo 13 straipsnio 1 dalį;

               b)

               asmens duomenis, kuriuos pateikė valstybė narė, ES įstaiga ar trečioji šalis, ir kurie turi būti įtraukti į konkrečią analizei skirtą darbo bylą, taip pat asmens duomenis, įvedamus į analizei skirtą darbo bylą pagal Sprendimo dėl Europolo įsteigimo 14 straipsnį;

               c)

               asmens duomenis, pateiktus Europolui įtraukti į kitą konkrečią asmens duomenų tvarkymo sistemą, kaip nurodyta Sprendimo dėl Europolo įsteigimo 10 straipsnio 1 dalies paskutiniame sakinyje.

         3 straipsnis
   Prieiga ir naudojimas
   1.   Prieigą prie Europolo tvarkomų asmens duomenų pagal šį sprendimą turi tik tinkamai įgalioti Europolo pareigūnai.
   2.   Nepažeidžiant Sprendimo dėl Europolo įsteigimo 17 straipsnio, pagal šį sprendimą Europolo tvarkomi asmens duomenys gali būti naudojami tik siekiant nustatyti, ar šie duomenys yra reikalingi Europolo užduotims atlikti ir ar jie gali būti įtraukti į jo informacijos tvarkymo sistemas.
   3.   Kai Europolas nustato, kad duomenys yra reikalingi jo užduotims atlikti ir gali būti įtraukti į Europolo informacinę sistemą, Europolas pasiūlo informaciją teikiančiai valstybei narei įvesti duomenis į Europolo informacinę sistemą pagal Sprendimo dėl Europolo įsteigimo 13 straipsnio 1 dalį. Jei valstybė narė nesilaiko Europolo pasiūlymo, taikomas šio sprendimo 5 straipsnis.
   4 straipsnis
   Asmens duomenų apsaugos ir duomenų saugumo taisyklės
   1.   Europolas, tvarkydamas šiame sprendime nurodytus duomenis, laikosi Sprendimo dėl Europolo įsteigimo, visų pirma 18, 27 ir 35 straipsniuose, nustatytų asmens duomenų apsaugos ir duomenų saugumo taisyklių, taip pat ir šių taisyklių įgyvendinimo metu nustatytų taisyklių.
   2.   Tuo atveju, kai Europolas nusprendžia įtraukti tokius duomenis į informacijos tvarkymo sistemas, juos ištrinti ar sunaikinti, jis privalo apie tai informuoti duomenis pateikusią valstybę narę, ES įstaigą arba trečiąją šalį.
   5 straipsnis
   Duomenų saugojimo terminai
   1.   Sprendimas dėl asmens duomenų naudojimo, remiantis 3 straipsnio 2 dalimi, turi būti priimtas kuo greičiau ir jokiu būdu ne vėliau kaip per šešis mėnesius nuo dienos, kurią Europolas tuos duomenis gavo.
   2.   Jei toks sprendimas nepriimamas pasibaigus šešių mėnesių laikotarpiui, asmens duomenys turi būti ištrinti ar sunaikinti, o juos pateikusi valstybė narė, ES įstaiga arba trečioji šalis informuota apie tai.
   6 straipsnis
   Atsakomybė
   Europolas yra atsakingas už šio sprendimo 3, 4 ir 5 straipsnių reikalavimų laikymąsi.
   7 straipsnis
   Įsigaliojimas
   Šis sprendimas įsigalioja tą pačią dieną kaip ir Sprendimas dėl Europolo įsteigimo.

      Haga, 2009 m. birželio 4 d.
      Tarybos patvirtinta 2009 m. lapkričio 30 d.

            Prezidentas

         S. CLERTON

      (1)  OL L 121, 2009 5 15, p. 37.


title: 2014/28/ES: 2013 m. rugpjūčio 29 d. Europos Centrinio Banko sprendimas, kuriuo nustatomos įnašui į Europos Centrinio Banko sukauptą nuosavo turto vertę ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingos priemonės (ECB/2013/26)

text:
21.1.2014

               LT

               Europos Sąjungos oficialusis leidinys

               L 16/47

      EUROPOS CENTRINIO BANKO SPRENDIMAS

   2013 m. rugpjūčio 29 d.
   kuriuo nustatomos įnašui į Europos Centrinio Banko sukauptą nuosavo turto vertę ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingos priemonės
   (ECB/2013/26)
   (2014/28/ES)
   EUROPOS CENTRINIO BANKO VALDANČIOJI TARYBA,
   atsižvelgdama į Europos centrinių bankų sistemos ir Europos Centrinio Banko statutą, ypač į jo 30 straipsnį,
   kadangi:

               (1)

               pagal Europos centrinių bankų sistemos ir Europos Centrinio Banko statuto (toliau – ECBS statutas), 29 straipsnio 3 dalį 2013 m. rugpjūčio 29 d. Sprendimu ECB/2013/28 dėl nacionalinių centrinių bankų procentinių dalių Europos Centrinio Banko kapitalo pasirašymo rakte (1) nustatomas pakoreguotas Europos Centrinio Banko (ECB) kapitalo pasirašymo raktas (toliau – kapitalo raktas) ir nuo 2014 m. sausio 1 d. kiekvienam nacionaliniam centriniam bankui (NCB) skiriami nauji indeksai pakoreguotame kapitalo rakte (toliau – indeksai kapitalo rakte);

               (2)

               dėl indeksų kapitalo rakte koregavimo ir dėl to pakintančių NCB dalių pasirašytame ECB kapitale būtina pakoreguoti reikalavimus, kuriais ECB, remdamasis ECBS statuto 30 straipsnio 3 dalimi, kreditavo valstybių narių, kurių valiuta yra euro, NCB (toliau – euro zonos NCB) ir kurie yra lygūs euro zonos NCB įnašams užsienio atsargoms į ECB (toliau – reikalavimai). Tie euro zonos NCB, kurių reikalavimai padidėja dėl nuo 2014 m. sausio 1 d. padidėjusių jų indeksų kapitalo rakte, turėtų atlikti kompensuojamąjį pervedimą Europos Centriniam Bankui, o ECB turėtų atlikti kompensuojamąjį pervedimą tiems euro zonos NCB, kurių reikalavimai sumažėja dėl sumažėjusių jų indeksų kapitalo rakte;

               (3)

               vadovaujantis bendraisiais teisingumo, vienodo elgesio ir teisėtų lūkesčių apsaugos principais, kuriais paremtas ECBS statutas, tie euro zonos NCB, kurių santykinė dalis ECB sukauptoje nuosavo turto vertėje padidėja dėl pirmiau minėtų pakoregavimų, taip pat turėtų atlikti kompensuojamąjį pervedimą tiems euro zonos NCB, kurių santykinės dalys sumažėja;

               (4)

               siekiant apskaičiuoti kiekvieno euro zonos NCB dalies ECB sukauptoje nuosavo turto vertėje pakoreguotą vertę, atitinkami kiekvieno euro zonos NCB indeksai kapitalo rakte iki 2013 m. gruodžio 31 d. ir nuo 2014 m. sausio 1 d. turėtų būti išreikšti procentais ECB bendrame kapitale, pasirašytame visų euro zonos NCB;

               (5)

               todėl, nepažeidžiant visų reikalavimų pagal Sprendimo ECB/2013/15 4 straipsnį įgyvendinimo, reikia priimti naują ECB sprendimą, kuriuo būtų panaikintas 2013 m. birželio 21 d. Sprendimas ECB/2013/15, nustatantis įnašui į Europos Centrinio Banko sukauptą nuosavo turto vertę ir nacionalinių centrinių bankų reikalavimų, lygių pervestoms užsienio atsargoms, pakoregavimui reikalingas priemones (2);

               (6)

               pagal Sutarties dėl Europos Sąjungos veikimo 140 straipsnio 2 dalį vadovaujantis 2013 m. liepos 9 d. Tarybos sprendimo 2013/387/ES dėl euro įvedimo Latvijoje 2014 m. sausio 1 d. (3) 1 straipsniu, Latvija atitinka būtinas euro įvedimo sąlygas, ir pagal 2003 m. Stojimo akto (4) 4 straipsnį jai taikyta išimtis nuo 2014 m. sausio 1 d. bus panaikinta,

         PRIĖMĖ ŠĮ SPRENDIMĄ:
   1 straipsnis
   Apibrėžtys
   Šiame sprendime:
   a)   sukaupta nuosavo turto vertė– ECB atsargų, perkainojimo sąskaitų ir atidėjinių, kurie prilyginami atsargoms, ECB apskaičiuotų 2013 m. gruodžio 31 d., visuma. Neapribojant sąvokos „sukaupta nuosavo turto vertė“ bendrumo, ECB atsargos ir tie atidėjiniai, kurie prilyginami atsargoms, apima bendrą atsargų fondą ir atidėjinius dėl užsienio valiutų kursų, palūkanų normos, kredito ir aukso kainos rizikos;
   b)   pervedimo diena– antra darbo diena po to, kai Valdančioji taryba patvirtina ECB finansines ataskaitas 2013 finansiniams metams.
   2 straipsnis
   Įnašas į ECB atsargas ir atidėjinius
   1.   Jei euro zonos NCB dalis sukauptoje nuosavo turto vertėje, 2014 m. sausio 1 d. padidėjus jo indeksui kapitalo rakte, padidėja, toks euro zonos NCB pervedimo dieną perveda Europos Centriniam Bankui sumą, nustatytą pagal 3 dalį.
   2.   Jei euro zonos NCB dalis sukauptoje nuosavo turto vertėje, 2014 m. sausio 1 d. sumažėjus jo indeksui kapitalo rakte, sumažėja, toks euro zonos NCB pervedimo dieną gauna iš ECB sumą, nustatytą pagal 3 dalį.
   3.   Prieš arba tą dieną, kai Valdančioji taryba patvirtina ECB 2013 m. finansinių metų finansines ataskaitas, ECB apskaičiuoja ir patvirtina kiekvienam euro zonos NCB sumą, kurią tas euro zonos NCB turi pervesti Europos Centriniam Bankui, jei taikoma 1 dalis, arba sumą, kurią tas euro zonos NCB gauna iš ECB, jei taikoma 2 dalis. Atsižvelgiant į apvalinimą, kiekviena suma, kurią reikia pervesti arba gauti, skaičiuojama padauginant sukauptą nuosavo turto vertę iš absoliutaus skirtumo tarp kiekvieno euro zonos NCB indekso kapitalo rakte 2013 m. gruodžio 31 d. ir jo indekso kapitalo rakte nuo 2014 m. sausio 1 d. ir padalijant rezultatą iš 100.
   4.   Kiekviena 3 dalyje aprašyta suma yra mokėtina eurais 2014 m. sausio 1 d., tačiau iš tikrųjų yra pervedama pervedimo dieną.
   5.   Pervedimo dieną euro zonos NCB arba ECB, kurie privalo pervesti sumą pagal 1 arba 2 dalį, taip pat atskirai perveda bet kokias palūkanas, sukauptas laikotarpiu nuo 2014 m. sausio 1 d. iki pervedimo dienos už kiekvieną tokio euro zonos NCB ir ECB atitinkamai mokėtiną sumą. Šių palūkanų perdavėjai ir gavėjai yra tie patys kaip ir sumų, už kurias susikaupia palūkanos, perdavėjai ir gavėjai.
   6.   Jei sukaupta nuosavo turto vertė yra mažesnė už nulį, sumos, kurios turi būti pervedamos arba gaunamos pagal 3 ir 5 dalis, mokamos kryptimis, priešingomis 3 ir 5 dalyse nurodytoms kryptims.
   3 straipsnis
   Reikalavimų, lygių pervestoms užsienio atsargoms, pakoregavimas
   1.   Kadangi reikalavimų, lygių Latvijas Banka pervestoms užsienio atsargoms, pakoregavimą reglamentuos kitas Valdančiosios tarybos Sprendimas dėl Latvijas Banka atliekamo kapitalo apmokėjimo, užsienio atsargų pervedimo ir įnašo į Europos Centrinio Banko atsargas ir atidėjinius, šis straipsnis reglamentuoja reikalavimų, lygių kitų euro zonos NCB pervestoms užsienio atsargoms, pakoregavimą.
   2.   euro zonos NCB reikalavimai pakoreguojami 2014 m. sausio 1 d. vadovaujantis jų pakoreguotais indeksais kapitalo rakte. euro zonos NCB reikalavimų vertė nuo 2014 m. sausio 1 d. yra nurodyta šio sprendimo priede pateiktos lentelės trečiame stulpelyje.
   3.   Kiekvienas euro zonos NCB, remdamasis šia nuostata ir nereikalaudamas jokių kitų formalumų ar veiksmų, yra laikomas 2014 m. sausio 1 d. pervedęs arba gavęs absoliučią reikalavimo vertę (eurais), nurodytą šalia jo pavadinimo šio sprendimo priede pateiktos lentelės ketvirtame stulpelyje, kur „–“ žymi reikalavimą, kurį euro zonos NCB perveda Europos Centriniam Bankui, o „+“ žymi reikalavimą, kurį ECB perveda euro zonos nacionaliniam centriniam bankui.
   4.   Pirmą Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) veikimo dieną po 2014 m. sausio 1 d. kiekvienas dalyvaujantis NCB perveda arba gauna absoliučią sumos vertę (eurais), nurodytą šalia jo pavadinimo šio sprendimo priede esančios lentelės ketvirtoje skiltyje, kur „+“ žymi sumą, kurią dalyvaujantis NCB perveda į ECB, o „–“ žymi sumą, kurią ECB perveda į dalyvaujantį NCB.
   5.   Pirmą TARGET2 veikimo dieną po 2014 m. sausio 1 d. ECB arba euro zonos NCB, kurie privalo pervesti sumas pagal šio straipsnio 4 dalį, taip pat atskirai perveda bet kokias palūkanas, sukauptas laikotarpiu nuo 2014 m. sausio 1 d. iki šio pervedimo dienos už tokių euro zonos NCB ir ECB atitinkamas mokėtinas sumas. Šių palūkanų perdavėjai ir gavėjai yra tie patys, kaip ir sumų, už kurias susikaupia palūkanos, perdavėjai ir gavėjai.
   4 straipsnis
   Bendrosios nuostatos
   1.   Pagal 2 straipsnio 5 dalį ir 3 straipsnio 5 dalį sukauptos palūkanos yra skaičiuojamos kasdien, naudojant faktinį 360 dienų apskaičiavimo metodą, taikant normą, lygią Eurosistemos konkursuose dėl pagrindinių refinansavimo operacijų Eurosistemos taikomai naujausiai žinomai ribinei palūkanų normai.
   2.   Kiekvienas pervedimas pagal 2 straipsnio 1, 2 ir 5 dalis, 3 straipsnio 4 ir 5 dalis vykdomas atskirai, naudojantis TARGET2.
   3.   ECB ir euro zonos NCB, kurie privalo atlikti kurį nors 2 dalyje nurodytą pervedimą, tinkamu laiku duoda reikiamus nurodymus, kad tokie pervedimai būtų įvykdyti tinkamai ir laiku.
   5 straipsnis
   Įsigaliojimas ir panaikinimas
   1.   Šis sprendimas įsigalioja 2014 m.sausio 1 d.
   2.   Sprendimas ECB/2013/15 panaikinamas nuo 2014 m. sausio 1 d. Tačiau panaikinimas turi nepažeisti Sprendimo ECB/2013/15 reikalavimų įgyvendinimo.
   3.   Nuorodos į Sprendimą ECB/2013/15 laikomos nuorodomis į šį sprendimą.

      Priimta Frankfurte prie Maino 2013 m. rugpjūčio 29 d.

            ECB Pirmininkas

         Mario DRAGHI

      (1)  Žr. šio Oficialiojo leidinio p. 53.

      (2)  OL L 187, 2013 7 6, p. 9.

      (3)  OL L 195, 2013 7 18, p. 24.

      (4)  Aktas dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo sąlygų ir sutarčių, kuriomis yra grindžiama Europos Sąjunga, pritaikomųjų pataisų (OL L 236, 2003 9 23, p. 33).

      PRIEDAS

         REIKALAVIMAI, LYGŪS EUROPOS CENTRINIAM BANKUI PERVESTOMS UŽSIENIO ATSARGOMS

                  (EUR)

                  euro zonos NCB

                  Reikalavimai, lygūs Europos Centriniam Bankui pervestoms užsienio atsargoms, 2013 m. gruodžio 31 d.

                  Reikalavimai, lygūs Europos Centriniam Bankui pervestoms užsienio atsargoms, nuo 2014 m. sausio 1 d.

                  Pervedama suma

                  Nationale Bank van België/Banque nationale de Belgique

                  1 401 024 414,99

                  1 435 910 942,87

                  34 886 527,88

                  Deutsche Bundesbank

                  10 871 789 515,48

                  10 429 623 057,57

                  – 442 166 457,91

                  Eesti Pank

                  103 152 856,50

                  111 729 610,86

                  8 576 754,36

                  Banc Ceannais na hÉireann/Central Bank of Ireland

                  643 894 038,51

                  672 637 755,83

                  28 743 717,32

                  Bank of Greece

                  1 129 060 170,31

                  1 178 260 605,79

                  49 200 435,48

                  Banco de España

                  4 782 873 429,96

                  5 123 393 758,49

                  340 520 328,53

                  Banque de France

                  8 190 916 316,35

                  8 216 994 285,69

                  26 077 969,34

                  Banca d’Italia

                  7 218 961 423,55

                  7 134 236 998,72

                  –84 724 424,83

                  Central Bank of Cyprus

                  77 248 740,29

                  87 679 928,02

                  10 431 187,73

                  Latvijas Banka

                  0,00

                  163 479 892,24 (1)

                  163 479 892,24

                  Banque centrale du Luxembourg

                  100 776 863,74

                  117 640 617,24

                  16 863 753,50

                  Bank Ċentrali ta’ Malta/Central Bank of Malta

                  36 798 912,29

                  37 552 275,85

                  753 363,56

                  De Nederlandsche Bank

                  2 298 512 217,57

                  2 320 070 005,55

                  21 557 787,98

                  Oesterreichische Nationalbank

                  1 122 511 702,45

                  1 137 636 924,67

                  15 125 222,22

                  Banco de Portugal

                  1 022 024 593,93

                  1 010 318 483,25

                  –11 706 110,68

                  Banka Slovenije

                  189 499 910,53

                  200 220 853,48

                  10 720 942,95

                  Národná banka Slovenska

                  398 761 126,72

                  447 671 806,99

                  48 910 680,27

                  Suomen Pankki

                  721 838 191,31

                  728 096 903,95

                  6 258 712,64

                  Iš viso (2)

                  40 309 644 424,48

                  40 553 154 707,06

                  243 510 282,58

         (1)  Turi būti pervesta pradedant datomis, nustatytomis 2013 m. gruodžio 31 d. ECB/2013/53 dėl Latvijas Banka atliekamo kapitalo apmokėjimo, užsienio atsargų pervedimo ir įnašo į Europos Centrinio Banko atsargas ir atidėjinius.

         (2)  Dėl apvalinimo sumos grafoje „iš viso“ gali neatitikti visų nurodytų skaičių sumos.